Alenemor til fire mister 2.542 kroner om måneden

Elisabeth Thyge fra Ikast blev i august mor for fjerde gang, men barslen handler ikke kun om bleskift og dikke-dikke. Hun er nemlig blevet ramt af kontanthjælpsloftet. Men da hun er på barsel, står hun ikke til rådighed for arbejdsmarkedet.

Elisabeth Thyges situation Enlig mor til fire børn. Den yngste er 15 uger. Den ældste er 12 år.

Blev uddannet pædagogisk assistent i 2011.

Kom på kontanthjælp i starten af 2016.

Blev 1. oktober ramt af kontanthjælpsloftet, der betyder, at hun maksimum kan modtage 15.548 kroner i offentlig ydelse.

På grund af loftet mister hun 2.542 kroner om måneden i boligstøtte.

Hun er blevet fritaget for 225-timersreglen, hvilket betyder, at hun ikke skal optjene arbejdstimer for at undgå at blive trukket yderligere i sin ydelse.

Kontanthjælpsloftet betyder, at Elisabeth Thyge har fået beskåret sin boligstøtte med 2.542 kroner om måneden.

- Jeg tænkte, at huh ha, hvad skal jeg gøre? Jeg står jo med det selv, og det bliver svært, siger den 34-årige mor.

Hun blev gravid, før kontanthjælpsloftet blev vedtaget politisk i marts 2016.

- Det er en mega træls situation at være i. Det burde slet ikke være sådan. Man burde kunne få lov til at gå hjemme og nyde at være på barsel og nyde, at man har fået en lille og hjælpe hende med at få en god start på livet, siger hun.

Elisabeth Thyge er alenemor til fire børn, og ifølge de nye kontanthjælpsregler berettiger det hende til en maksimal bruttoydelse på 15.548 kroner om måneden.